तुलसीदास जी के अनुसार, मानव-जीवन ही सर्वश्रेष्ठ है, क्योंकि इसी जीवन में जीव कर्म कर सकता है, बाकी सभी योनियों में वह अपने कर्मों का फल भुगतता है। इसलिए मानव-जीवन का मुख्य लक्ष्य ईश्वर की भक्ति ही होनी चाहिए। विदेशियों के शासन काल और वर्तमान काल में भी रामचरितमानस ने हिंदू धर्म और समाज की रक्षा की है। डेढ़ सौ वर्ष पहले बिहार तथा पूर्वी उत्तर प्रदेश से हजारों लोग मजदूरी करने माॅरिशस, ट्रिनिडाड, सूरिनाम, गुयाना आदि देशों में गए। वे अपने साथ रामचरितमानस को लेते गए। विदेश में, विदेशी संस्कृति के बीच उन्हें ईसाई बनाने का प्रयास किया गया। ऐसे में रामचरितमानस ने ही उन्हें अपने धर्म पर दृढ़ रहने की तथा धर्म परिवर्तन के कुचक्र से बचने की प्रेरणा और हिम्मत दी।